นายกรัฐมนตรี มอบคำขวัญในวันงดดื่มสุราแห่งชาติ ปลอดเหล้า ปลอดโรค ปลอดภัย ห่างไกลโควิด-19
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวในรายการ ‘รัฐบาลเล่าเรื่องกับทีมนารีสโมสร’ ว่า เนื่องในโอกาสวันเข้าพรรษาและวันอาสาฬหบูชา ในปีนี้ ซึ่งจะมีวันหยุดยาวติดต่อกันหลายวัน ประชาชนที่กำลังจะวางแผนเดินทางไปร่วมกิจกรรมทางศาสนาและท่องเที่ยวในช่วงสัปดาห์หน้า รัฐบาลจึงขอเชิญชวนประชาชนเข้าร่วมกิจกรรมงดเหล้าเข้าพรรษา โดยกิจกรรมจะเริ่มตั้งแต่วันที่ 14 ก.ค. 65 เป็นต้นไป โดยกิจกรรมดังกล่าวภาครัฐ องค์กรภาคประชาสังคม ร่วมกันรณรงค์การลดการดื่มแอลกอฮอล์มาอย่างต่อเนื่อง ซึ่งในปีนี้พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มอบคำขวัญ เนื่องในวันงดดื่มสุราแห่งชาติซึ่งตรงกับวันเข้าพรรษาของทุกปี เพื่อเป็นส่วนหนึ่งของการรณรงค์ ว่า ปลอดเหล้า ปลอดโรค ปลอดภัย ห่างไกลโควิด-19นอกจากการรณรงค์จากโครงการต่างๆ แล้ว รัฐบาลยังได้ขับเคลื่อนนโยบายการลดการดื่มแอลกอฮอล์อย่างจริงจัง ผ่านคณะกรรมการควบคุมเครื่องดื่มแอลกอฮอล์ ซึ่งขณะนี้อยู่ในขั้นตอนเตรียมแผนปฏิบัติการและกฎหมายในหลายๆ เรื่อง เช่น แผนปฏิบัติการควบคุมเครื่องดื่มแอลกอฮอล์ระดับชาติระยะ ที่ 2 และร่างพระราชบัญญัติควบคุมเครื่องดื่มแอลกอออล์ เพื่อเสนอให้คณะรัฐมนตรีอนุมัติและดำเนินการตามขั้นตอน คาดจะได้บังคับใช้ในเร็วๆ นี้